钦定古今图书集成/理学汇编/文学典/第100卷 > 郑善夫〈殷云霄方豪〉
## 钦定古今图书集成/理学汇编/文学典/第100卷 > 郑善夫〈殷云霄方豪〉

按《明外史》本传：“善夫字继之，闽县人。弘治十八年进
士，连遭内外艰。正德六年，始为户部主事，榷税浒墅，
以清操闻。时刘瑾虽诛，嬖幸用事，善夫愤之，乃告归，
筑草堂金鳌峰下，为迟清亭，读书其中，曰：‘俟天下之
清也’。岩居六载，寡交游，日晏未炊，欣然自得。起礼部
主事，进员外郎。武宗将南巡，偕同列切谏，杖于廷，罚”
跪五日。善夫更为《疏草》置怀中，属其仆曰：“死即上之，
幸不死。”叹曰：“时事若此，尚可䩄颜就列哉！”乞归未得，
明年力请，乃得归。嘉靖改元，用荐起南京刑部郎中，
未上，改吏部。行抵建宁，便道游武夷九曲。风雪绝粮，
得病卒，年三十有九。善夫敦行谊，婚嫁七弟妹赀，悉
推予之。葬母党二十二人，所交尽名士。与孙一元、殷
云霄方豪，尤友善作诗力摹少陵，疾时污浊，多悲愤
语。云霄，字近夫，寿张人。善夫同年进士，作《蓄艾堂》，聚
书数千卷，以作者自命。正德中，官南京给事中。武宗
纳有娠女子马姬宫中，云霄偕同官疏谏，引李园、吕
不韦事为讽。不报。卒官，年三十有七。乡人穆孔晖畏
云霄峭直，曰：“殷子耻不善，不啻负秽然。”豪字思道，开
化人。正德三年进士。除昆山知县，迁刑部主事。谏武
宗南巡，跪阙下五日，复受杖。历官湖广副使，罢归。一
元见《隐逸传》。闽中诗文，自林鸿、高棅后，阅百馀年，善
夫继之。迨万历中年，曹学佺、徐𤊹辈继起，谢肇淛、邓
原岳和之，风雅复振焉。学佺详见《后传》。

按《名山藏文苑记》：武皇将南巡，善夫约诸曹郎伏阙
上疏。上怒，杖之阙门罚跪。跪时，善夫别作谏草置怀
中，嘱其僚曰：“死，为我出之。”其疏曰：“臣闻天子端外屏，
以示严也；非郊社不离宗庙，以承重也；宫墙九重，出
则警跸，以防奸也。夫以天下大器，权邪侧目而不敢
发者，无其便耳。陛下远不见曹钦，近不见刘瑾，又不
闻英庙事乎？乘舆远出，内无储君，外有劲虏，而骄贵
弄臣，专典禁兵，万一变作，谁保无虞？陛下以威武大
将军镇国公前往泰山献香，诚为社稷人民耶？臣闻
雨露所滋，无不孳息；雷霆所压，无不摧折。煦然而福，
肃然而威，万化时行，百神率职”者，天也。泰山之神，尊
于天乎？天以祖宗相承之社稷人民“付陛下，诚欲陛
下敬其威，和其人民，保其社稷，而能享其宗庙也。陛
下郊不视牲，斋不誓戒，改卜者三，出而驰道，非所以
事天也；禘尝不亲，非所以尊宗庙也。圜丘之上，烈风
扬沙；太皇太后祔庙之夕，七月雨雹，此天戒也。五岳
之神，不啻天之仆隶，慢于主翁，恭其仆隶，不待智者
知不飨矣。陛下连岁”北巡，为陛下留，行者抗言有害
而未尝见害也。非惟无害，反有利焉，宜陛下之厌之
也。然臣愚谓陛下之渐成矣。昔扁鹊再说齐君不用，
三见遁去，叹曰：“疾在膏肓，不可及矣。”当今民穷财尽，
青、齐、淮、楚间，水旱连年，甚至父子相食，臣恐今日之
形，扁鹊遁矣。天下名实方惧大怪。《春秋》尊无二上，制
王公而下皆曰臣。今以天子之尊，贬而称公，莫大怪
也。非但大怪，且有大忧。若有不顺，藩王以公礼处陛
下将安之耶？抑责其不臣也？尧舜恭默无为，万世言
治。陛下自谓雄资大略，衽金革，暴霜露，手格单于，身
甚劳而功甚鄙也。陛下不师尧舜，则亦已矣，独不闻先皇帝？先皇帝敬天勤民，亲贤远色，察佞“幸，绝游畋，
亦惟自正其心为天下本，而文武效用，不劳以治。先
帝何故不劳自治？今复何故身劳而乱？陛下可静思
也。臣久佚草茅，绝心仕进，痛惟先帝祝天求才，不忍
以无用自弃。抱此悃诚，久欲上献。明知职非言路，宁
触忌讳以死者，诚惜陛下英明，不忍天下之日敝也。”
《善夫》竟不死。居顷之，叹曰：“世道如此，可为计哉！”复乞
告归，徘徊越山水，探天台、雁荡者久之，入武夷山中。
善夫尪羸善病，而好游佳山水不废。嘉靖改元，荐起
吏部验封郎中，道病卒。善夫始振风雅之道，晚乃励
志圣贤，曰：“任重者身也；途畏者口也；致远者道也。邪
行亡乎体违，言不存口，要诸远矣。”善夫交游尽海内
名人，其诗规仿少陵，兼目时变，故寓幽忧，虽才韵弗
克，古色精言，高映霞表。与山人孙一元及衢州方豪、
凤阳殷云霄最相善。方豪仕为昆山令，以不能教其
县，自系狱中，民群入狱请出。云霄自县令仕至南京
工科给事中。方峭克约，邵宝记其文法于《经》。穆孔晖
论之曰：“近夫耻不善，不啻负秽。近夫死，葬者千”人咸
哭，矢声。近夫，云霄字也。

按《列朝诗集》云：霄，字近夫，寿张人。弘治乙丑进士。以
疾归，作蓄艾堂，读书其中。授靖江知县，调青田，升南
京工科给事中，卒于官，年三十七。近夫修眉碧目，口
可容拳，平生方峭克约，与孙太初、郑继之为友。所至
登临山水，不以吏事废啸咏，亦不羁之士也。诗体偪
侧，略近继之，而风调不及。王元美评其诗如“越兵纵
横江淮，终不成霸。”